Η **Μαρία Σαράφογλου** (17 Ιουνίου 1977) είναι Ελληνίδα δημοσιογράφος και παρουσιάστρια της τηλεόρασης.

Πρώτα χρόνια
------------

Γεννημένη στην Αθήνα με καταγωγή από τη Χίο είναι κόρη του Δημήτρη Σαράφογλου, στελέχους του ΚΚΕ και έπειτα του ΠΑΣΟΚ, ο οποίος διετέλεσε δήμαρχος Κερατσινίου και γενικός γραμματέας του ΥΠΕΧΩΔΕ. Πήγε στην Ελληνογαλλική Σχολή του Πειραιά «Ζαν Ντ' Αρκ»,  ενώ μετά την αποφοίτηση της συνέχισε τις σπουδές της στη Νομική Σχολή του Αριστοτελείου Πανεπιστημίου Θεσσαλονίκης. Έπειτα πήρε το μεταπτυχιακό της δίπλωμα στη διεθνή δημοσιογραφία από το πανεπιστήμιο City του Λονδίνου.

Καριέρα
-------

Ξεκίνησε την επαγγελματική σταδιοδρομία της στον χώρο της δημοσιογραφίας από την ΕΡΤ το 2000 όπου και παρέμεινε μέχρι και το 2012. Αρχικά ξεκίνησε να κάνει ελεύθερο ρεπορτάζ και στη συνέχεια πήγε στο τμήμα διεθνών ειδήσεων. Έπειτα ανέλαβε την παρουσίαση εκπομπών «*Πρώτη γραμμή*», «*Συμβαίνει τώρα*», «*Σαββατοκύριακο στη ΝΕΤ*» και τέλος «*Σάββατο - Κυριακή live*». Το 2006 με τη δημιουργία της ΕΡΤ Ψηφιακή κλήθηκε να παρουσιάσει δελτία ειδήσεων στην ελληνική αλλά και στην αγγλική γλώσσα, ενώ στη συνέχεια την καθημερινή ενημερωτική εκπομπή «*Agenda*».

Το καλοκαίρι του 2012 αποχώρησε από την ΕΡΤ και πήγε στο Mega Channel όπου από τις 13 Αυγούστου 2012, ξεκίνησε να παρουσιάζει την πρωινή ενημέρωση του καναλιού μαζί με τον Δημήτρη Τάκη. Το Σεπτέμβριο του 2014 ανέλαβε την παρουσίαση του κεντρικού δελτίου ειδήσεων του σταθμού μετά την αποχώρηση της Όλγας Τρέμη, η οποία επανήλθε και πάλι στην παρουσίαση του κεντρικού δελτίου ειδήσεων τον Ιανουάριο του 2015 με τη Σαράφογλου να αναλαμβάνει να παρουσιάζει το κεντρικό δελτίο του τηλεοπτικού σταθμού τα Σαββατοκύριακα.

Τον Απρίλιο του 2016, της επιβλήθηκε από την ΕΣΗΕΑ η ποινή της επίπληξης για τη μεροληπτική της στάση την περίοδο πριν το δημοψήφισμα του 2015. Τον Οκτώβριο του ίδιου έτους αποχώρησε από το Mega και πήγε στον τηλεοπτικό σταθμό ΑΝΤ1, όπου αρχικά ανέλαβε την παρουσίαση του κεντρικού δελτίου ειδήσεων του σταθμού για περίοδο 2 εβδομάδων.

Από τις 30 Ιανουαρίου του 2017 και μέχρι σήμερα αναλαμβάνει την παρουσίαση του μεσημεριανού δελτίου ειδήσεων του ΑΝΤ1 συνήθως τις Παρασκευές και όλες τις καθημερινές το απογευματινό δελτίο. Έχει κάνει μία σειρά συνεντεύξεων με προσωπικότητες από την Ελλάδα και το εξωτερικό όπως με τον Γάλλο πρόεδρο Εμανουέλ Μακρόν και τον πρώην πρόεδρο του Eurogroup, Γερούν Ντάισελμπλουμ.

Η Σαράφογλου έχει συνεργαστεί με το αμερικανικό τηλεοπτικό δίκτυο CNN στο πρόγραμμα «World View (World Report)», ενώ συμμετείχε σε εκπαιδευτικά προγράμματα του ίδιου δικτύου στην Ατλάντα (ΗΠΑ), του Associated Press Television News (APTN) στο Λονδίνο για την παραγωγή διεθνών ειδήσεων, και του BBC World Service. Επίσης, πήρε μέρος σε πρόγραμμα επικοινωνίας του ελληνικού γραφείου Τύπου των Ηνωμένων Εθνών στη Νέα Υόρκη. Εκτός από τη συνεργασία της με τηλεοπτικούς σταθμούς έχει συνεργαστεί και με έντυπα μέσα ενημέρωσης όπως είναι οι εφημερίδες Η Καθημερινή (και το Περιοδικό Κάππα) και Ελεύθερος Τύπος.

Προσωπική ζωή
-------------

Υπήρξε παντρεμένη με το δημοσιογράφο Αντώνη Αλαφογιώργο από το 2010 έως το 2014 και το Νοέμβριο του 2010 απέκτησαν έναν γιο, τον Δημήτρη Αλαφογιώργο. Στις 7 Ιουλίου του 2017 το ζευγάρι κατέθεσε από κοινού αίτηση διαζυγίου το οποίο και εκδόθηκε και επίσημα το 2018.

Γνωρίζει Αγγλικά, Ισπανικά, Γαλλικά και Κινέζικα.

Παραπομπές
----------

1. ↑  «Άγνωστο φωτογραφικό υλικό της Μαρίας Σαράφογλου ως μαθήτρια στην Ελληνογαλλική Σχολή «Jeanne D' Arc»». enimerosi24.gr. Ανακτήθηκε στις 22 Οκτωβρίου 2020.
2. ↑  «Μαρία Σαράφογλου: Ο μπαμπάς μου δεν ενθουσιάστηκε με την απόφασή μου να γίνω δημοσιογράφος». ethnos.gr. Ανακτήθηκε στις 22 Οκτωβρίου 2020.
3. ↑  «Μεταγραφή στο Mega από τη ΝΕΤ πήρε η Μαρία Σαράφογλου!». star.gr. Ανακτήθηκε στις 22 Οκτωβρίου 2020.
4. ↑  «Διαγραφές δημοσιογράφων από την ΕΣΗΕΑ για τη στάση τους στο δημοψήφισμα». *In.gr*. Ανακτήθηκε στις 29 Μαΐου 2016.
5. ↑  Team, Gossip-tv (3 Οκτωβρίου 2016). «Στον ΑΝΤ1 η Μαρία Σαράφογλου». *Gossip-tv.gr*. Ανακτήθηκε στις 7 Οκτωβρίου 2020.
6. ↑  «Συνέντευξη Μακρόν στον Ant1 και την ΕΡΤ: Να βγούμε από το επίπεδο της λιτότητας και της δυσπιστίας (ΒΙΝΤΕΟ)». thepressroom.gr. Ανακτήθηκε στις 22 Οκτωβρίου 2020.
7. ↑  «Ντάισελμπλουμ στον ΑΝΤ1: Καταστροφική η διαχείριση του Γιάνη Βαρουφάκη». capital.gr. Ανακτήθηκε στις 22 Οκτωβρίου 2020.
8. ↑  «Ο Γερούν Ντάισελμπλουμ μιλά αποκλειστικά στον ΑΝΤ1». tovima.gr. Ανακτήθηκε στις 22 Οκτωβρίου 2020.
9. 1 2  «Βιογραφικά ομιλητών του συνεδρίου: Ψηφιακή Στρατηγική της Ελλάδας». sev.org.gr. Αρχειοθετήθηκε από το πρωτότυπο στις 26 Οκτωβρίου 2020. Ανακτήθηκε στις 22 Οκτωβρίου 2020.
10. ↑  Team, Gossip-tv. «Βγήκε το διαζύγιο για γνωστό ζευγάρι της... ενημέρωσης». *Gossip-tv.gr*. Ανακτήθηκε στις 23 Ιουνίου 2019.
11. ↑  «Σαράφογλου - Αλαφογιώργος: Πώς έφτασαν στο διαζύγιο - Η ιστορία ενός μεγάλου έρωτα». tempo24.news. Ανακτήθηκε στις 22 Οκτωβρίου 2020.
12. ↑  «Και επισήμως χωρισμένοι: Μαρία Σαράφογλου και Αντώνης Αλαφογιώργος πήραν το διαζύγιο». iefimerida.gr. Ανακτήθηκε στις 22 Οκτωβρίου 2020.

Εξωτερικοί σύνδεσμοι
--------------------

* Μαρία Σαράφογλου στο Instagram
* Μαρία Σαράφογλου, επίσημος λογαριασμός στο Twitter.

|  |  |
| --- | --- |
| 

|  |
| --- |
| * Πύλη:Βιογραφίες
 |

 |